钦定古今图书集成/理学汇编/文学典/第075卷 > 杨杰
## 钦定古今图书集成/理学汇编/文学典/第075卷 > 杨杰

按《宋史文苑传》，“杰字次公，无为人。少有名于时，举进
士。元丰中，官太常者数任，一时礼乐之事，皆预讨论。
尝议玉牒帝系自僖祖而上，世次莫知，则僖祖为始
祖无疑，宜以僖祖配感生帝。”又请孝惠贺后、淑德尹
后、章怀潘后皆祖宗首纳之后，孝章宋后，尝母仪天
下，升祔之礼，久而未讲，宜因慈圣光献崇配之日，升
四后神主，附于祖宗庙室，断天下之大疑，正宗庙之
大法，由是四后始得升祔。神宗诏秘书监刘几、礼部
侍郎范镇议乐，几请命杰同议，杰言《大乐》七失，并图
上之。神宗下几、镇参定，镇不用杰议，自制乐成，诏褒
之。元丰末，晋州教授陆长愈言：“近封孟轲邹国公，宜
春秋释奠，与颜子并配。”下太常议，杰与少卿叶均、博
士盛陶、王古、辛公佐以谓凡配享从祀，皆孔子同时
之人，今以孟轲并配，非是。礼部复言：“自唐至今，以伏
胜、高堂生等二十一贤从祀，岂必同时人？”诏从礼议。
哲宗即位，议乐，又用范镇说。杰复破镇乐章曲名、宫
架加磬、十六钟磬之非。又论镇以黑黍用秠制律铜
量，叩之不合黄钟，以世无真黍，用太府尺为乐，尺，下
旧乐三律，详具《乐志》。杰在神宗时与镇异议，至是复
攻之，镇之乐律卒不用。元祐中，为礼部员外郎，出润
州，除两浙提点刑狱，卒，年七十。自号“无为子”，有文集
二十馀卷、《乐记》五卷。